Cum va arăta învățământul până în 2016

Elevii vor avea manuale electronice, programul „Școală de după școală” va fi generalizat, iar părinții vor avea parte de un pachet social garantat penru Educație, prin care părinții vor primi asistență pentru creșterea copiilor. Așa va arăta educația până în 2016, potrivit Programului de guvernare 2013-2016 pe Educație pus pe site-ul ministerului.

În privința profesorilor, Ministerul Educației vrea să asigure progresului în carieră pe criterii de competenţă profesională și totodată să ofere mai multe cursuri destinate formării continue a personalului didactic şi didactic auxiliar din învăţământul preuniversitar.

În strategie, este prevăzut „un sistem de salarizare și motivare financiară corespunzător rolului pe care cadrul didactic îl îndeplineşte în societate”.

La capitolul dotări, Ministerul Educației își propune ca toate școlile să fie conectate la Internet de mare viteză, să doteze bibliotecile, inclusiv pe cele virtuale.

Elevii de peste 16 ani vor putea lucra în timpul vacanțelor, mai prevede programul. Ministerul Educației își propune să reînființeze din surse extrabugetare agenția care se ocupă de relația dintre școala/universitate și mediul socio-economic.

În programul de guvernare se mai arată că elevii vor avea mult mai multe **activități extrașcolare și extracurriculare**, cuprinse în politicile educationale care să asigure:educaţia pentru sănătate, educaţia civică; educaţia cultural artistică şi ştiinţifică; educaţia ecologică; educaţia prin sport; educaţia rutieră; educaţia pentru dezvoltarea durabilă.

 În privința învățământului superior, Guvernul propune relansarea competiţiilor de granturi de cercetare, dar și finanțarea multianuală corespunzătoare şi previzibilă pentru instituţiile de învăţământ superior din România, pe baza criteriilor de excelenţă.

**Profesorii universitari pensionari vor fi păstrați în sistem prin „stoprarea procesului de pensionare accelerată şi abuzivă a personalităţilor academice”, se mai arată în document.**